Murat-spahijin mesdžid
Murat-spahijin mesdžid bila je džamija smještena u selu Galičići nedaleko od izvora rijeke Bune u Blagaju. Ovaj islamski vjerski objekat bio je sagrađen polovinom 18. stoljeća po nalogu hadži Murat spahije. Prvi dokumentirani dokaz o njenom postojanju je arzuhala upućena bosanskom valiji 1762. godine u kojoj se navodi da je još ranije postojao mesdžid u mahali u kome su se obavljala tri namaza: akšam, jacija i sabah. Murat-spahijin mesdžid srušen je prilikom zemljotresa 1762. godine, pa je nakon toga legator molio da mu se izda dozvola kako bi na istom mjestu sagradio novi mesdžid. Bosanski valija Muhsinzade Mehmed-paša svojom bujrultijom odobrava izgradnju spomenutog mesdžida i izdaje naredbu blagajskom kadiji da spomenutog hadži Murat-spahiju u gradnji niko ne ometa. Mesdžid je sagrađen od lomljenog kamena i prekriven pločom, a jaka bujica koja se sručila sa okolnih brda 1934. godine srušila ga je i većim dijelom odnijela. Dijelovi zidova i mali mihrab vidljivi su i danas. Ostaci mesdžida očišćeni su temeljito nakon arheoloških istraživanja, a medžlis Islamske zajednice Mostar izradio je izvedbeni projekt njegove obnove. Uz džamiju u Galičićima nalazi se i prostrani harem u kojima se nalazi nekoliko uspravnih starijih nišana iz 19. stoljeća.